મનોવિજ્ઞાનની દ્રષ્ટીએ જયારે ડિપ્રેશન તેની ચરમ સીમાએ પહોંચે છે ત્યારે વ્યક્તિ આપઘાતનું પગલું ભરે છે. એટલે વાત ખાસ કરીને ડિપ્રેશન અને તાણને દૂર કરવાની આવે છે. સેલીબ્રીટી હોય કે ના હોય, ડીપ્રેશન તો સેક્યુલર રીતે બધાને નડી શકે. કહેવાય છે કે કોઈ પણ વ્યક્તિને જીવનમાં એક વાર તો નાના-મોટા ડીપ્રેશનનો અનુભવ થતો જ હોય છે. ડીપ્રેશન થવાના પરિબળો જોઈએ તો બાયોલોજીકલ, સાઈકોલોજીકલ, અને સોશ્યો-કલ્ચરલ પ્રકારના હોય છે. ક્યારેક જીનેટીકલ કારણો પણ જવાબદાર હોય છે. માનવ શરીરમાં રહેલા સેરોટોનીન, ડોપામીન, એપીનેફ્રીન, નોરએપીનેફ્રીન, વગેરે ન્યુરોટ્રાન્સમીટર્સમાં થતી વધ-ઘટ જવાબદાર હોય છે. બાઈપોલર મૂડ ડિસઓર્ડર, મેજર ડીપ્રેસીવ ડિસઓર્ડર, પર્સનાલીટી ડિસઓર્ડર, કે સ્કીઝોફ્રેનિઆ જેવા માનસિક રોગોમાં પણ વ્યક્તિ આપઘાત કરી શકે. વ્યક્તિના મૂડ-સ્વીન્ગ્સમાં આવતી કોઈ નબળી ક્ષણમાં લેવાતું પગલું પોતાનો જીવ પણ લઇ શકે છે.